Քլինթոնի դեմ մեղադրանք չեն ներկայացնելու
Օրեր առաջ Քլինթոնը ստիպված էր ժամեր անց կացնել Հետաքննությունների Դաշնային Բյուրոյի ներկայացուցիչների հետ, ովքեր նրան հարցաքննում էին պետքարտուղարի պաշտոնավարման տարիներին աշխատանքային նամակագրություն անձնական սերվերներից ուղարկելու վերաբերյալ: Այսօր պատմությունը կարծես ավարտին է մոտենում:
Միացյալ Նահանգների Հետաքննությունների Դաշնային Բյուրոն քրեական մեղադրանք չի ներկայացնելու նախագահի դեմոկրատական թեկնածու Հիլարի Քլինթոնի դեմ: Այս մասին է հայտարարել գործակալության ղեկավար Ջեյմս Քոմին: Քլինթոնին քննադատում էին պետքարտուղարի պաշտոնում աշխատանքային նամակագրությունը անձնական սերվերից բացելու մեջ: «Թեեւ առկա են գաղտնի տեղեկատվության հետ աշխատանքի կանոնադրությունների որոշ խախտումներ, մեր կարծիքով ոչ մի մեղադրող քրեական գործ չի հարուցի», - ասել է Քոմին: Նրա խոսքով, աշխատանքային եւ անձնական նամակագրության համար Հիլարի Քլինթոնն օգտվել է մի քանի հեռախոսներից եւ թաբլեթներից: Գործակալության մասնագետները ոչ միայն հետաքննել են գործը՝ այլեւ ուշադրությամբ ընթերցել Քլինթոնի ամբողջ նամակագրությունը, որն իր մեջ ներառում էր 30,000 նամակ: Ջեյմս Քոմիի խոսքով, դրանցից 110-ում պարունակվում էին խիստ գաղտնի տեղեկություններ: «Պատասխանատու որոշում կայացնելիս հաշվի են առնվում նաեւ անձի գործողությունների համատեքստը եւ նման իրավիճակների կարգավորման նախկին փորձը: Հայացք գցելով գաղտնի տեղեկատվության հետ կապված մեր նախկին հետաքննություններին՝ մենք չգտանք որեւէ դեպք, երբ այդ փաստերով քրեական մեղադրանք ներկայացվեր», - ավելացրել է Քոմին: Քլինթոնի մրցակից հանրապետական թեկնածու Դոնալդ Թրամփն անմիջապես արձագանքել է, գրելով Թվիթերում, որ իրավապահները Քլինթոնին մեղադրել են երկրի ազգային անվտանգությունը վտանգելու մեջ, սակայն մեղադրանք չեն ներկայացրել, ավելացնելով՝ կեղծ համակարգ: Թրամփին զայրացրել էր մեկ այլ հանգամանք եւս: Հիլարի Քլինթոնի նախընտրական հանդիպումներին էր միացել Միացյալ Նահանգների նախագահ Բարաք Օբաման, ով նույնպես Դեմոկրատական կուսակցության ներկայացուցիչ է: Քլինթոնն ու Օբաման միասին մեկնել են Հյուսիսային Կարոլինա՝ տատանվող նահանգ, որը կարող է մեծապես ազդել նախագահական ընտրությունների արդյունքների վրա: Ի պատասխան Թրամփը մեղադրել է Օբամային Քլինթոնի նախընտրական պայքարին աջակցելու համար նախագահական ինքնաթիռն օգտագործելու մեջ: Վերլուծաբանների կարծիքով, Քլինթոնի նախկին մրցակից՝ Օբամայի աջակցությունը կարող է մեծապես օգնել Թրամփի դեմ Քլինթոնի պայքարում: